Sur Editur, Il-Kap tal-PN Simon Busuttil bagħat messaġġ lit-tesserati Nazzjonalisti biex iħeġġiġhom jagħtu self ta' €10,000 lill-PN. Simon Busuttil kiteb li "...beda jaħdem b'determinazzjoni biex jiġġedded". Iżda t-tesserati Nazzjonalisti għadhom b'emblema u bandiera li tfakkrek fi żmien il-faxxiżmu internazzjonali peress li l-isfond tal-arma tal-PN, magħrufa bħala 'il-Maduma', huwa iswed daqs il-faħam. L-Istess tesserati għadhom mobbija b'eksministri, segretarji parlamentari u membri parlamentari li għandhom diversi akkużi serji ta' abbużi. It-tesserati tal-PN għadhom ukoll mgħobbija b'ħafna politika negattiva, qarrieqa u tgħawwiġ tal-fatti. Għalhekk, dak li kiteb il-Kap Nazzjonalista hu ferm 'il bogħod mill-verità għax il-partit għadu partit konservattiv. "...poġġejna l-finanzi tagħna fuq pedamenti sodi..." kitbilhom Simon Busuttil. Allura dan ifisser li Simon Busuttil se jerġa' jwaqqaf l-istamperija tal-PN? Se jerġa' jimpjega lil dawk il-ħaddiema li l-istess partit kien keċċa? Allura jekk hu kif kiteb Simon Busuttil, għala l-PN kellu jivvinta skema ta' ċedoli sigrieti, jekk il-finanzi tal-PN huma fuq pedamenti sodi? Jidher ċar li l-Kap tal-PN qed jgħawweġ il-fatti anke fejn jidħlu l-finanzi tal-partit. Simon Busuttil kiteb "... politika li tirrispetta tassew il-prinċipji ta' tmexxija onesta, nadifa u trasparenti..." Il-PN ilu s-snin li mtela' tilja dejn. Dejn li qabel l-aħħar elezzjoni, meta Simon Busuttil kien Viċi Kap u Delegat Speċjali tal-PM Gonzi, Simon Busuttil kien jaf bih. Iżda Simon Busuttil mhux talli żamm fommu sieket dwar dan id-dejn, u mhux talli ma qalx lit-tesserati Nazzjonalisti kemm kien dan id-dejn, talli anke issa Simon Busuttil għadu fommu sieket ta' kemm hu verament id-dejn li ħoloq il-PN għax kien jibbaża kollox fuq dejn, dejn u aktar dejn. Mela għandhom raġun li ħafna tesserati Nazzjonalisti qed isostnu li dak li kiteb Simon Busuttil mhux politika li tirrispetta tassew il-prinċipji ta' tmexxija onesta, nadifa u trasparenti! Il-Kap Nazzjonalista kiteb lit-tesserati "...tmexxija li tuża l-poter mhux għall-benefiċċju tal-ftit imma għall-ġid tal-ħafna". Imma Simon Busuttil fejn kien meta l-Gvern ta' GonziPN ta żieda ta' €600 fil-ġimgħa lill-ministri tiegħu iżda mbagħad ta biss u €1.16 lill-familji? Fejn kien meta ċilindru gass ta' 12-il kilogramm minn €5.40 sploda għal €20.60? Fejn kien meta l-gvern tiegħu għolla l-kontijiet tad-dawl u l-ilma għall-ogħla livell li qatt kienu? Verament li taħt l-aħħar Gvern Nazzjonalista kellna tmexxija fejn il-ftit tal-klikka kellhom ġid u benefiċċji bl-abbundanza, iżda għal ħafna kien hawn il-faqar, nuqqas ta' xogħol, xogħol prekarju u għoli tal-ħajja. "Il-PN jibni fiduċja ġdida fil-politika," kiteb Simon Busuttil. Tibni fiduċja ġdida permezz tal-kazijiet koroh ta' mgiba politika ferm skura ta' Beppe Fenech Adami, Mario de Marco, Chris Said, Jason Azzopardi, Toni Bezzina, Tony Abela, David Agius, Francis Zammit Dimech, Richard Cachia Caruana, Ann Fenech u tal-istess Simon Busuttil? Fejn il-Kap tal-PN kien l-avukat ta' kumpanija internazzjonali li tissupplixxi ż-żejt li ngħatat €5 miljun minn flus il-poplu biex din ma tiħux passi kontra l-Gvern ta' GonziPN, għax l-istess kumpanija qatt ma kellha ċans li takkwista offerta biex tissupplixxi żejt matul l-iskandlu tax-xiri taż-żejt? Simon Busuttil sejjer ferm żmerċ meta jaħseb li t-tesserati Nazzjonalisti kollha jħallu moħħhom ikun iddettat min dak li jikteb il-kap tal-partit. Pinna Storika, Raħal Ġdid